*Төлеген Гүлнұр Иембердіқызы – №198 жалпы білім беретін мектептің тарих пәнінің мұғалімі*

|  |  |  |
| --- | --- | --- |
| **1-тоқсан** | 13-ші сабақ | |
| **§21** | Пәннің атауы: Құқық негіздері | |
| **Сабақтың тақырыбы:** | | Құқық қорғау органдары |
| **Сабақтың мақсаты:** | | 10.1.4.2 – Қазақстан Республикасының құқық қорғау органдарының функциялары мен құқықтық мәртебесін анықтау |
| **Сабақтың барысы:**  *Құқық қорғау қызметі* – азаматтардың құқықтары мен бостандықтарының, заңдылық пен құқық тәртібінің орындалуын, сақталуы мен қорғалуын қамтамасыз ететін арнайы уәкілетті мемлекеттік органдардың қызметі.  Құқық қорғау қызметінің *мақсаты* – құқын тәртібін, азаматтардың құқықтары мен бостандықтарын қорғау. Бұл құқықбұзушылықты анықтау, жолын кесу және оның алдын алу, қылмыскерлерге түрлі санкциялар қолдану және ықпал ету шаруаларын (жазалау) жүзеге асыру кезінде көрінеді.  *Құқық қорғау жүйесі* – адамдарды заңсыз әрекеттерден қорғауды қамтамасыз ететін мемлекеттік – құқықтық құралдар, әдістер мен кепілдіктер жиынтығы.  **Құқық қорғау жүйесінің элементтері:**   * Нормативтік құқықтық база; * Құқық қорғау органдары; * Құқық қорғау қызметін жүзеге асыру әдіс – тәсілдері; * Тұлғаларды заңсыз қолсұғушылықтан қорғауды қамтамасыз ету кепілдігі.   *Құқық қорғау қызметі –* құқық қорғау органдары лауазымындағы мемлекеттік қызметтің ерекше түрі. Ол заңдылықты және қоғамдық тәртіпті сақтауды қамтамасыз етуге, құқықбұзушылықтың алдын алу, оны анықтау, жолын кесу және жазалауды орындауға бағытталған қызметтерді жүзеге асыратын Қазақстан Республикасының құқық қорғау органдары азаматтарының кәсіби қызметін көрсетеді.  **Құқық қорғау қызметінің қағидаттары:**   1. Азаматтық қоғам институттарымен ынтымақтастық 2. Саяси партиялар мен басқа да қоғамдық бірлестіктер қызметінен тәуелсіздігі 3. Дара басшылық және субординация 4. Адамның және азаматтың құқықтары мен бостандықтарын, қоғам мен мемлекеттің мүдделерін қылмыстық және басқа да қолсұғушылықтан қорғау міндеттілігі. 5. Құқық қорғау органдарындағы құқық қорғау қызметін ұйымдастыру әдіс–тәсілдерінің ортақтығы.   **Құқық қорғау органдары.** Құқық қорғау органдары құқық қорғау қызметін жүзеге асыру үшін арнайы құралған. Олар мемлекет атынан әрекет етеді, арнайы өкілеттігі бар. Құқық қорғау органдарының мақсаты – заңдарды ықтимал және нақты тәртіп бұзушылардан қорғау, азаматтар, кәсіпорындар, ұйымдар, қоғам мен мемлекеттің құқықтарын қалпына келтіру, тәжірибеде құқық қорғау қызметінің бір түрінде жүзеге асатын құқықтық тәртіпті және қауіпсіздікті қамтамасыз ету.  *Тар мағынада* құқық қорғау органдарына прокуратура, ішкі істер органдары, сыбайлас жемқорлыққа қарсы қызмет және экономикалық тергеу қызметі жатады.  *Кең мағынада* құқық қорғау органдарына сот, тергеу, кеден, ішкі істер, юстиция, жемқорлыққа қарсы органдар, адвокатура, нотариат жатады.  Құқық қорғау функцияларын арнаулы мемлекеттік органдар да атқарады. Арнаулы мемлекеттік органдарға Ұлттық қауіпсіздік органдары, Сыртқы барлау органы, Қазақстан Республикасы мемлекеттік күзет қызметі жатады. Осы органдар Қазақстан Республикасының Президентіне тікелей бағынады, есеп береді және ұлттық қауіпсіздікті қамтамасыз ететін құрамдас бөлігі болып табылады. Олар барлау және қарсы барлау қызметін, сондай-ақ Қазақстан Республикасының ұлттық қауіпсіздігін қамтамасыз етуге бағытталған.  Мемлекеттік емес органдарға құқық қорғау қызметін жүзеге асыратын адвокатура, нотариаттар, сондай-ақ жеке күзет қызметі жатады.  *Адвокатура* мемлекет кепілдік берген және Қазақстан Республикасының Конституциясында бекітілген адамның өз құқықтарын, бостандықтарын сотта қорғауға және білікті заң көмегін алуды жүзеге асыруға арналған.  *Нотариат* – нотариаттық іс-әрекеттер жасау арқылы жеке, заңды тұлғалардың құқықтары мен заңды мүдделерін қорғауды қамтамасыз ететін білікті заң көмегін көрсету жөніндегі құқықтық институт. Қазақстан Республикасының 1997 жылғы 14 шілдеде қабылданған «Номариат туралы» Заңы бар. Нотариус тек қана даусыз мәміле мен құжаттарды ғана бекітеді.  Қазақстан Республикасында 2000 жылғы 19 қазанда қабылданған «Күзет қызметі туралы» Заң қолданылады. *Күзет қызметі* дегеніміз – заңды тұлғалардың, жеке адамдардың өмірін, денсаулығы мен мүлкін, сондай-ақ заңды тұлғалардың мүлкін құқыққа қайшы қолсұғушылықтардан қорғау қызметін көрсету.  Адвокатура, нотариат, күзет ұйымдары – азаматтардың және ұйымдардың құқықтары мен заңды мүдделерін сақтау және қорғау, сот төрелігіне жолдау, заңдылықты нығайту мақсатында заң көмегін көрсететін заңгерлер ұйымы. | | |
| **Сабақ барысында орындалатын тапсырмалар:**  1-тапсырма. Кестені толтырыңыз:   |  |  |  | | --- | --- | --- | | **Органдар** | **Мазмұны** | **Негізгі қызметтері** | | Адвокат |  |  | | Нотариат |  |  | | Күзет |  |  |   2-тапсырма:   |  | | --- | | **Құқық қорғау қызметінің негізгі белгілерін атаңдар:** | | 1.  2.  3.  4.  5.  6. | | | |
| **Сабақты қорытындылау:**   1. Құқық қорғау қызметін, жүйесін салыстырыңдар. 2. Құқық қорғау орагандарының түрлерін атаңдар. Арнайы мемлекеттік органдарға түсінік беріңдер. 3. «Құқық қорғау қызметі» түсінігі мен қағидаттарын ашыңдар. | | |
| **Үйге тапсырма**. 21 параграфты оқу, тапсырмаларды дәптерлеріне орындау | | |